## Agricultura inicia els tràmits per a ampliar fins al 15 de maig el termini de presentació de sol·licituds per a la PAC 2025

*** Esta ampliació de termini dona resposta a la demanda de les entitats col·laboradores de la Conselleria en matèria de la PAC
* El director general de Política Agrària Comuna assenyala que “durant la campanya 2025 s’esperen rebre aproximadament 35.000 sol·licituds, de les quals ja se n’han presentat més de 28.000”**

La Conselleria d’Agricultura, Aigua, Ramaderia i Pesca ha iniciat els tràmits per a l’ampliació del termini de presentació de la sol·licitud única de la política agrària comuna (PAC) corresponent a l’any 2025.

“Esta sol·licitud es podrà presentar fins al dia 15 de maig i es podrà modificar fins al dia 31 de maig, sense cap tipus de penalització per als agricultors i ramaders”, explica el director general de Política Agrària Comuna, Ángel Marhuenda. “Esta ampliació és el termini màxim que pot ampliar la comunitat autònoma d’acord amb la norma nacional”, puntualitza.

Esta ampliació de termini es publicarà en el DOGV en els pròxims dies i dona resposta a la demanda de les entitats col·laboradores de la Conselleria d’Agricultura, Aigua, Ramaderia i Pesca en matèria de la PAC.

Marhuenda avança que, durant la campanya 2025, s’esperen rebre aproximadament 35.000 sol·licituds, de les quals ja se n’han presentat més de 28.000.

“Les pròximes setmanes seran clau per a aconseguir l’objectiu previst i que cap titular amb dret a ajudes directes, agroambientals o a zones amb limitacions naturals es quede fora d’estes”, apunta el director general, qui destaca l’excel·lent treball que duen a terme tant les entitats col·laboradores com les oficines de la Conselleria d’Agricultura, Aigua, Ramaderia i Pesca, a l’hora de registrar sol·licituds.

Cal destacar l’especial dedicació de les cooperatives i organitzacions professionals agràries, ja que més del 60 % de les sol·licituds úniques de la PAC es gestionen a través de les seues oficines.

Finalment, reitera la importància de dur a terme una bona ‘captura’ de sol·licitud perquè es puga procedir, a partir del 15 d’octubre, al pagament de l’acompte i, a partir de l’1 de desembre, al pagament del saldo de les ajudes de la PAC.

Fecha: 17/04/2025